RESOLUCIÓN do 14 de maio de 2020 pola que se dispón a continuación do prazo de presentación de solicitudes de varios procedementos de subvencións (códigos de procedemento VI432C, VI432D, VI406A, VI422E e VI422F).
Instituto Galego da Vivenda e Solo — III. Outras disposicións — 20/05/2020

I. As disposicións adicionais terceira e cuarta do Real decreto 463/2020, do 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, decretan a suspensión de prazos administrativos e de prescrición e caducidade.
II. No mesmo sentido, a Resolución do 15 de marzo de 2020, da Secretaría Xeral Técnica da Consellería de Presidencia, Administracións Públicas e Xustiza, pola que se dá publicidade ao Acordo do Centro de Coordinación Operativa (Cecop), mediante o que se adoptan medidas preventivas en lugares de traballo do sector público autonómico como consecuencia da evolución epidemiolóxica do coronavirus COVID-19, no seu punto sétimo decreta a suspensión e a interrupción dos prazos dos procedementos das entidades do sector público da Comunidade Autónoma de Galicia e, no oitavo, a interrupción dos prazos de prescrición e caducidade.
III. O Acordo do Consello da Xunta de Galicia do 3 de abril de 2020 sobre a continuación de procedementos de adxudicación e de concesión de subvencións que estivesen en tramitación no momento de entrada en vigor do Real decreto 463/2020, do 14 de marzo, estableceu aspectos relativos á continuación dos procedementos de concesión de subvencións respecto dos cales xa se tivesen aprobado e publicado as correspondentes bases reguladoras e convocatoria pero non se tivese ditado resolución de concesión no dito momento.
IV. O Consello da Xunta de Galicia, na súa reunión do 24 de abril de 2020, acordou valorar favorablemente a proposta da Consellería de Medio Ambiente, Territorio e Vivenda sobre a continuación, entre outros, dos expedientes de subvencións cuxas bases e convocatorias estivesen aprobadas e publicadas no momento de entrada en vigor do Real decreto 463/2020, do 14 de marzo, pero que non se tivese ditado a resolución de concesión, que se indican no anexo desta resolución.
V. Nos procedementos relativos ás subvencións que se relacionan no anexo desta resolución concorren circunstancias que xustifican a adopción dun acordo de levantamento expreso da suspensión dos prazos de presentación de solicitudes e a continuación da súa tramitación, posto que as actuacións de rehabilitación e promoción de vivendas ás cales se dirixen contribúen á reactivación progresiva da actividade económica e son indispensables para a protección do interese xeral e, por outra banda, este organismo dispón dos medios persoais e técnicos adecuados para poder seguir desenvolvendo con relativa normalidade as funcións e competencias que ten encomendadas, sen ningún menoscabo da finalidade a que se dirixe o Real decreto 463/2020, do 14 de marzo, e dos deberes que este impón.
De acordo co anterior, en virtude da autorización conferida polo Acordo do Consello da Xunta de Galicia do 24 de abril de 2020, e de conformidade co disposto na Lei 9/2007, do 13 de xuño, de subvencións de Galicia, no seu regulamento, aprobado polo Decreto 11/2009, do 8 de xaneiro, e demais normativa de aplicación,
Dispoñer a continuación dos prazos de presentación de solicitudes das subvencións que se relacionan no anexo, no cal se indica, ademais, o número de días naturais que restan para a presentación de solicitudes, que se contarán a partir do día seguinte ao da publicación desta resolución no Diario Oficial de Galicia.
Santiago de Compostela, 14 de maio de 2020